दिल्ली : लोकायुक्त ने मंत्री को हटाने की सिफारिश की  
दिल्ली के लोकायुक्त ने कर चोरी के एक मामले में एक रिसोर्ट का बचाव करने की कोशिश करने को लेकर मंत्री राजकुमार चौहान को हटाने की सिफारिश की।
दिल्ली के लोकायुक्त ने कर चोरी के एक मामले में एक प्रमुख रिसोर्ट का बचाव करने की कोशिश करने को लेकर शहर के लोकनिर्माण मंत्री राजकुमार चौहान को मंत्रिमंडल से हटाने की सिफारिश की। लोकायुक्त न्यायमूर्ति मनमोहन सरीन ने गुरुवार को राष्ट्रपति से इस बाबत सिफारिश की।  दरअसल, चौहान ने एक रिसोर्ट को कर चोरी के मामले में राहत देने के लिए आयकर विभाग के अधिकारियों के एक दल को कथित तौर पर प्रभावित किया था। एक शीर्ष अधिकारी ने बताया, लोकायुक्त ने राष्ट्रपति से इस मंत्री को दिल्ली सरकार में बरकरार रखने की अपनी कृपा खत्म करने की सिफारिश की है।  लोकायुक्त ने मीडिया में आई उन खबरों पर स्वत: संज्ञान लेते हुए यह कदम उठाया है, जिसके तहत कहा गया था कि वैट आयुक्त जलज श्रीवास्तव ने दिल्ली सरकार को एक पत्र लिखकर कहा है कि एक मंत्री ने उन्हें सर्वेक्षण कार्य से अपनी टीम वापस बुलाने को कहा है।  श्रीवास्तव ने बाद में यह बताया कि सर्वेक्षण के दौरान संपर्क साधने वाले दिल्ली के मंत्री का नाम चौहान है। श्रीवास्तव ने सरकार के नाम अपनी रिपोर्ट में कहा था कि मंत्री ने उन्हें फोन करके दक्षिण दिल्ली स्थित होटल तिवोली गार्डन रिसोर्ट के खिलाफ कथित कर चोरी के मामले में हस्तक्षेप करने को कहा था।